คนแห่ประมูลกระเป๋าหลุยส์สินค้ามือสอง
สินค้าแบรนด์เนมมือสองขายดี คนแห่ประมูลเหตุราคาถูกกว่าซื้อจากแหล่งอื่น 50-70% หลุยส์วิตตองฮอตสุด
19 ส.ค. 2554

สินค้าแบรนด์เนมมือสองขายดี คนแห่ประมูลเหตุราคาถูกกว่าซื้อจากแหล่งอื่น 50-70% หลุยส์วิตตองฮอตสุด 
น.ส.เสาวลักษณ์ ชัยเดชสุริยะ กรรมการผู้จัดการ บริษัท สหการประมูล เปิดเผยว่า การประมูลสินค้าแบรนด์เนมกำลังได้รับความสนใจจากลูกค้ากลุ่มเป้าหมายเป็นอย่างมาก โดยการเปิดประมูลครั้งที่ 5 มีลูกค้าร่วมประมูลซื้อกว่า 100 คน ยอดขายกว่าล้านบาทเศษ
ผู้บริหารสหการประมูล กล่าวว่า เฉพาะกระเป๋าหลุยส์ วิตตอง ที่ล่าสุดสามารถประมูลขายไปถึง 60 รายการ เนื่องจากราคาถูกกว่าท้องตลาด 50-70% และคุณภาพของสินค้ายังดีเกือบ 100%
“สหการประมูลมีนโยบายที่จะรวบรวมสินค้าแบรนด์เนมยี่ห้อดัง ทั้งกระเป๋า นาฬิกา เครื่องประดับ และเครื่องหนังมือสอง จากเจ้าของที่ต้องการเปลี่ยนไปใช้รุ่นใหม่ๆ มาเปิดประมูลขายในราคาถูกทุกเดือน โดยขณะนี้มีสินค้ามือสองไม่ต่ำกว่า 200 รายการ มาให้เลือกประมูลซื้อ ในราคาที่ทุกคนสามารถซื้อได้” น.ส.เสาวลักษณ์ กล่าว
ทั้งนี้ เงื่อนไขการประมูลซื้อนั้นผู้ซื้อจะต้องวางเงินประกัน 2,000 บาทก่อนการประมูล ในกรณีที่มีผู้ประมูลซื้อสินค้านั้นๆ มากกว่า 1 ราย ราคาจะถูกปรับขึ้นครั้งละ 100 บาท หากสินค้าราคาต่ำกว่า 1 หมื่นบาท และจะปรับขึ้นครั้งละ 500 บาท หากสินค้าราคาสูงกว่า 1 หมื่นบาท โดยผู้ที่ประมูลได้จะต้องจ่ายค่าดำเนินการ 3% บวกภาษีมูลค่าเพิ่ม 7%